Það voru í senn glaðir og hreyknir forsvarsmenn færeyska símafélagsins , Føroya Tele , þegar þeir kynntu nýja 5G háhraðanetið í júní sl. „ Færeyjar fara framúr Danmörku með 5G “ var yfirskrift fréttatilkynningarinnar sem send var út af þessu tilefni . Á þessum kynningarfundi var jafnframt greint frá því að lagning háhraðanetsins yrði líklega í samvinnu Færeyska símafélagsins og kínverska fjarskiptafyrirtækisins Huawei , þótt samningur hafi ekki verið undirritaður . Samvinna Færeyinga og Huawei er ekki ný af nálinni en lagning háhraðanetsins yrði stærsta verkefnið sem Kínverjarnir hafa tekið að sér á eyjunum en þess má geta að Huawei sá um lagningu 4G netsins í Færeyjum . Því verkefni og öðrum slíkum sem Huawei hefur annast á síðustu árum í Færeyjum hefur fyrirtækið skilað bæði fljótt og vel . Forstjóri símafélagsins lýsti , á áðurnefndum fundi , sérstakri ánægju með samstarfið við kínverska fyrirtækið og sagði að framkvæmdir vegna háhraðanetsins myndu hefjast „ alveg á næstunni “ . Nefndi þó ekki dagsetningu . Ekkert bólar á netinu Nú , þegar brátt eru liðnir sex mánuðir síðan forstjóri símafélagsins sagði að framkvæmdir myndu hefjast alveg á næstunni , bólar ekkert á háhraðanetinu . Í viðtali við færeyska útvarpið fyrir skömmu sagði færeyskur þingmaður að stundum taki menn sterkt til orða , en bætti við að „ það hljóti nú að fara að styttast í að eitthvað gerist . “ Auglýsing Heimamenn í Færeyjum hafa undrast þennan seinagang . Segja Huawei undir tufflu kínversku stjórnarinnar Eins og flestum sem fylgjast með fréttum mun kunnugt andar köldu milli Bandaríkjamanna og Kínverja . Klögumálin ganga á víxl í viðskiptastríði sem staðið hefur um margra mánaða skeið . Báðar þjóðir hafa tekið upp verndartolla á fjölmargar vörur hvor frá annarri og viðskiptastríðið veldur mörgum fyrirtækjum í báðum löndum miklum erfiðleikum . Bæði löndin eru þó mjög háð viðskiptum hvort við annað og ástandinu má helst líkja við eins konar „ haltu mér slepptu mér “ samband , þar sem hvorugur getur án hins verið . Síaukin starfsemi Kínverja , ekki síst fjarskiptafyrirtækisins Huawei , er þyrnir í augum Bandaríkjamanna . Þeir halda því fram að Huawei sé í raun undir stjórn kínverskra ráðamanna sem geti , þegar þeim þóknast nýtt fyrirtækið til alls kyns njósnastarfsemi um aðrar þjóðir , ekki síst Bandaríkin . Sendiherrann lætur í sér heyra Skömmu eftir að tilkynnt var um samvinnu Færeyska símafélagsins og Huawei birti dagblaðið Berlingske viðtal við sendiherra Bandaríkjanna í Danmörku . Sendiherrann , Carla Sands , lýsti þar áhyggjum vegna fjarskiptasamningsins og sagði hugsanlegt að samningurinn hefði í för með sér að Bandaríkjamenn gætu ekki látið Færeyingum í té mikilvægar upplýsingar . Í grein sem sendiherrann skrifaði í nýjustu helgarútgáfu Sosialurin hvetur hún Færeyinga til að búa svo um að „ þeir ráði sjálfir yfir innviðum samfélagsins en láti þá ekki í hendur fyrirtækja sem ekki fylgja okkar leikreglum og viðmiðum “ . Sendiherrann segir yfirlýsingar Huawei um sjálfstæði og að fyrirtækið virði allar reglur um leynd upplýsinga marklausar . Allir viti að kínverskum fyrirtækjum sé skylt að hlýða fyrirskipunum stjórnvalda í landinu , slíkt sé bundið í lög í Kína . Færeyskir stjórnmálamenn undrandi Pistill bandaríska sendiherrans hefur vakið mikla athygli í Færeyjum . Sjúrður Skaale , þingmaður Javnaðarflokksins , sagðist í viðtali við dagblaðið Berlingske vera mjög undrandi á orðum sendiherrans . Hann sagðist ekki minnast þess að bandarískur sendiherra hefði fyrr reynt að hafa áhrif á Færeyinga , og ekki skilja hvað sendiherranum gengi til , en benti á að Bandaríkjamenn og Kínverjar ættu í viðskiptastríði . Fleiri færeyskir stjórnmálamenn hafa talað á svipuðum nótum og bent á að ef Færeyska símafélagið rifti fyrirhuguðu samkomulagi við Huawei myndu Kínverjar telja það gert vegna þrýstings frá Bandaríkjamönnum . Færeyska landstjórnin hefur lagt áherslu á að ákvörðun um samstarf við Huawei , eða aðra , um 5G netið sé í höndum Færeyska símafélagsins og landsstjórnin komi þar hvergi nærri . Nýlegar fréttir benda hinsvegar til að Kínverjar reyni að beita áhrifum sínum gegnum færeysku landsstjórnina . Fréttin sem ekki mátti segja og hljóðupptakan Tuttugu mínútum áður en fréttatími Kringvarpsins , færeyska sjónvarpsins , „ Dagur og vika “ fór í loftið sl. mánudag ( 2. des ) kom fulltrúi færeyska innanríkisráðuneytisins og krafðist þess að fréttin yrði ekki send út og fógetaúrskurður þar að lútandi væri á leiðinni . Fréttastjóri Kringvarpsins ákvað að fréttin yrði ekki send út . Sagði hinsvegar frá banninu í upphafi fréttatímans . Ástæða lögbannsins var rökstudd með að upplýsingar í fréttinni hefðu verið fengnar með ólögmætum hætti . Fréttin , sem ekki mátti senda út , fjallaði um fund sem haldinn var 11. nóvember , í Þórshöfn . Fundinn sátu Feng Te , sendiherra Kína í Danmörku , Bárður Nielsen lögmaður Færeyja , og Jørgen Niclasen , fjármálaráðherra landsstjórnarinnar . Auglýsing Mikil leynd hvíldi yfir fundinum og fréttamenn komust síðar á snoðir um hann , fyrir algjöra tilviljun . Það gerðist 15. nóvember þegar fréttamaður Kringvarpsins ætlaði að taka viðtal við Helga Abrahamsen sem fer með viðskiptamál í færeysku landsstjórninni og spyrja hann um Huawei og 5G netið . Þegar myndatökumaðurinn var búinn að festa míkrófóninn á jakkaboðung ráðherrans , óskaði embættismaður í viðskiptaráðuneytinu eftir að ræða einslega við ráðherrann . Það sem þeir vissu ekki var að kveikt var á míkrófóninum sem ráðherrann bar og þess vegna var samtal hans og embættismannsins tekið upp á tæki Kringvarpsins . Síðan mætti ráðherrann í viðtalið . Það var ekki fyrr en Kringvarpsmenn komu á stöðina og fóru að skoða viðtalið að þeir uppgötvuðu upptökuna af samtali ráðherrans og embættismannsins . Það var þetta samtal sem Kringvarpið ætlaði að segja frá . Hvað nákvæmlega var rætt um hefur ekki verið gert opinbert en embættismaðurinn ku hafa greint ráðherranum , í smáatriðum , frá því sem rætt var um á leynifundinum 11. nóvember . Lögmaðurinn segir leyndina nauðsynlega Í viðtali í færeyska útvarpinu í fyrrakvöld sagði Bárður Nielsen lögmaður að lögbannið á frétt Kringvarpsins sl. mánudag ( 2. des ) hefði verið nauðsynlegt því efni fréttarinnar gæti skaðað færeyska hagsmuni . Fréttastjóri Kringvarpsins er ósammála því að ekki eigi að birta fréttina , „ innihaldið varðar hagsmuni Færeyinga og lögbannið er óeðlilegt inngrip í starf fjölmiðla “ . Það getur þú sjálfur reiknað út 11. nóvember , sama dag og „ leynifundurinn “ átti sér stað hitti kínverski sendiherrann Jenis av Rana sem fer með utanríkismál í landsstjórninni og nokkra embættismenn . Þegar fréttamaður spurði einn úr hópi embættismannanna eftir fundinn hvort viðskipti og Huawei tengdust og hvort þau mál hefðu verið rædd svaraði embættismaðurinn „ það getur þú sjálfur reiknað út “ . Þess má í lokin geta að Kringvarpið hefur áfrýjað lögbanninu . Dómur verður kveðinn upp í síðasta lagi næstkomandi mánudag 9. desember . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .